《和周提刑乐岁诗》
宋代·饶节

老农终岁忙，濯足不及骭。岂无相劳苦，穑事苦萦绊。

迩来邻酒熟，隔户闻呼唤。客至便为约，此饮期达旦。

乃翁起行酌，瓦缶恣瀰漫。一引未置之，捋肘发屡叹。

尝记秋来雨，似称春馀旱。旱忧牟麦焦，雨惧禾黍烂。

而今雨旱解，万事皆毕干。傥非值时和，未易了炊爨。

似闻使者贤，云似周十乱。语竟复满引，抵掌笑秦汉。

作者简介：饶节（1065～1129），宋代诗僧。字德操，一字次守，自号倚松道人、倚松老人，出家后法名如壁。江西临川人，江西诗派重要诗人。就学于吕希哲，与谢逸、汪革、谢薖并称为“江西诗派临川四才子”。其诗淳真朴实，华而不绮，陆游称其为当时诗僧第一。